SRV-yhtiöt

SRV Yhtiöt Oyj on suomalainen kiinteistö- ja rakennusalalla toimiva konserni. Konsernin tytäryhtiöt toimivat talon- ja infrarakentamisen aloilla Suomen lisäksi myös Baltiassa ja Venäjällä.

SRV on vuonna 1987 perustettu pörssiyhtiö, joka toimii valituissa kasvukeskuksissa Suomessa, Venäjällä ja Virossa. SRV:ssä työskentelee runsaat tuhat ihmistä, ja se työllistää lisäksi hankkeissaan lähes 4 000 alihankkijan verkoston.

Hallitus ja johtoryhmä
SRV Yhtiöt Oyj on konsernin emoyhtiö ja vastaa konsernin johtamisesta, rahoituksesta ja hallinnosta. Emoyhtiö hoitaa myös tytäryhtiöiden taloushallinnon ja muut hallintopalvelut. 

Hallituksen puheenjohtaja on Tomi Yli-Kyyny ja pääomistaja on vuorineuvos Ilpo Kokkila. 

Vuonna 2020 hallituksen jäsenet ovat Tomi Yli-Kyyny (pj), Minna Alitalo, Olli-Pekka Kallasvuo (vpj), Timo Kokkila, Heikki Leppänen ja Hannu Leinonen.

SRV:n toimitusjohtajana toimii Saku Sipola. 

Vuosina 2010–2015 toimitusjohtajana toimi Jukka Hienonen. Hienonen kertoi joulukuun 2014 lopulla jättävänsä toimitusjohtajan tehtävät omasta aloitteestaan. Hänen seuraajanaan aloitti vuoden 2015 alussa SRV:n varatoimitusjohtajana toiminut Juha Pekka Ojala. Syyskuussa 2019 toimitusjohtajana aloitti Saku Sipola.

Tytäryhtiöt ja toiminta
SRV:n liiketoiminta keskittyy kasvukeskuksiin Suomessa ja Venäjällä. Suomessa SRV rakentaa asuntoja, toimitiloja, infrastruktuuria sekä kokonaisia kaupunginosia. SRV on tällä hetkellä yksi Suomen suurimmista asuntorakentajista ja työn alla on yli 2 000 uutta kotia pääasiassa pääkaupunkiseudulla. Rakenteilla on parhaillaan useita sairaalahankkeita, asumisen, kauppakeskuksen ja hyvät liikenneyhteydet yhdistävä REDI-hanke Helsingin Kalasatamassa, Kehä I:sen tunnelointi Espoon Keilaniemessä. 

Suomen liiketoiminta muodostaa SRV:n liikevaihdosta suurimman osan, yli 94 prosenttia. Lisäksi SRV rakentaa ja operoi kauppakeskuksia Pietarissa ja Moskovassa.

Tytäryhtiöt:
 SRV Rakennus Oy: asunto-, liike-, toimisto-, logistiikka- ja kalliorakentamiseen erikoistunut rakennusliike
 SRV Russia Oy: yhtiön Venäjän liiketoiminta

Historia
Konserni pohjautuu vuonna 1987 perustettuun SRV Viitoset -rakennusliikkeeseen. Yhtiö sai nimensä termistä Suomen rakennusvienti, Viitoset viittaa perustajaosakkaisiin, joita oli viisi yksityishenkilöä. Yhtiön ensimmäinen hanke oli lihakombinaatti Rakveressä, Virossa.

Viitoset-konserni laajeni 1990-luvun rakennusalan laman aikana nopeasti useiden yritysostojen kautta, kohteena muun muassa Teräsbetoni Oy, Turun Rakennusryhmä Oy, Arvo Westerlund Oy ja Tehorakentajat Oy. Samaan aikaan perustettiin tytäryhtiöt Viroon ja Latviaan.

Vuonna 2001 konserni jakautui kahdeksi yhtiöksi; konsernin emoyhtiö SRV Yhtiöt Oyj:ksi ja hallintayhtiö Pontos Baltic Holding Oy:ksi. Jako valmisteli yhtiön Kampin keskuksen rakennusurakkaa, joka aloitettiin vuonna 2002. Keskus valmistui 2006 ja myytiin kiinteistösijoitusyhtiöille.

Vuonna 2005 yhtiön omistajat myivät 48 % yhtiön osakkeista vasta perustetulle SRV Henkilöstö Oy:lle, jonka kautta konsernin henkilöstö voi sijoittaa yhtiöön. Ylimääräinen yhtiökokous 27. huhtikuuta 2007 sulautti absorptiofuusiolla SRV Henkilöstö:n ja SRV Yhtiöt 30. syyskuuta 2007.

Vuonna 2011 SRV Toimitilat Oy (ent. SRV Viitoset Oy) ja SRV Asunnot Oy (ent. Arvo Westerlund Oy) sulautettiin yhdeksi toiminnalliseksi kokonaisuudeksi SRV Rakennus Oy:öön.

SRV uudisti brändiään vuonna 2017, ja sen väriksi valittiin keltainen.

Konsernin rakennushankkeita
 SRV Yhtiöt on rakentanut Nesteen nykyisen pääkonttorin ja HTC Keilaniemen toimistorakennuksia. Nesteen Eläkesäätiön kanssa tehtiin alkuvuonna 2007 sopimus kolmannesta Espoon Keilaniemen toimistorakennuksen rakentamisesta ja myymisestä. HTC Keilaniemen lopuista kolmesta toimistokiinteistön rakentamisesta sovittiin elokuussa 2007 saksalaisen MEAG:in kanssa.
 SRV rakentaa Keilaniemeen neljä pyöreää asuintornitaloa, joista korkeimmasta tornitalosta on tulossa 40-kerroksinen. Talolla on korkeutta 127 metriä, eli valmistuttuaan se olisi Suomen korkein asuintornitalo. Kahdessa muussa talossa kerroksia on 36 ja matalimmassa 32. Torneihin tulee noin 1 000 uutta asuntoa.
 SRV rakensi Helsingin Musiikkitalon, jonka omistavat Helsingin kaupunki, Yleisradio ja Sibelius-Akatemia
 SRV voitti Helsingin Kalasataman keskuksen toteutuskilpailun ja allekirjoitti elokuussa 2011 sopimuksen Helsingin kaupungin kanssa kymmenen vuoden hankkeesta. Kalasataman keskus muodostuu kuudesta asuintornista sekä hotelli- ja toimistotornista. Torneissa on 23–33 kerrosta.
 Hotelli Torni Tampere 2012–2014.
 TAYS etupihahanke 2015–2020.
 Keski-Suomen Sairaala Nova 2016–2020
 kauppakeskus Okhta Mall, Pietari –2016
Oulun Torihotelli 2020–

Lähteet

Aiheesta muualla 
 SRV Yhtiöt
 Taloihin ei enää rakastu, Ilpo Kokkila 60 v., Helsingin Sanomat 8.12.2007 C10

Suomalaiset pörssiyhtiöt
Suomessa toimivat rakennusyritykset